Paederus

Paederus, dikenali dengan timangan tomcat, ialah satu genus kumbang kecil dalam famili Staphylinidae ("kumbang rayau"). Oleh sebab kebanyakan spesies dalam genus ini mengandungi toksin dalam hemolimfanya, ia meminjam namanya kepada paederus dermatitis, sejenis kerengsaan kulit yang berlaku apabila kulit terpijak serangga ini. Satu kertas kerja ilmuwan terbitan 2002 berhujah bahawa beberapa daripada Sepuluh Wabak Mesir yang diperikan dalam Kitab Keluaran dalam Kitab Injil adalah berpunca daripada suatu spesies Paederus .

Keterangan
Seperti kumbang-kumbang yang lain (Coleoptera), kumbang rayau ini mempunyai kepak depan keras (elitron) yang menutupi kepak-kepak yang digunakan untuk terbang. Pada satu ketika, kelompok kumbang rayau ini dikenali sebagai "Brachyptera" (kepak pendek) kerana kepak-kepaknya pendek dan tersorok di bawah elitron yang pendek.

Spesies Paederus tertabur luas ke serata dunia. Warnanya lebih terang daripada kumbang-kumbang rayau yang lain, dengan elitron yang berwarna biru atau hijau logam, dan warna jingga atau merah terang pada pronotum dan bahagian dasar abdomen. Warna yang terang ini boleh dijadikan satu contoh aposematisme, iaitu isyarat amaran kepada pemangsa.

Walaupun kebanyakan kumbang rayau dewasa alah kepada sinar matahari, namun spesies Paederus aktif pada waktu siang, dan tertarik kepada cahaya terang pada waktu malam.

Kumbang Paederus bertelur satu demi satu di habitat yang lembap. Larvanya menjalani dua instar sebelum bertukar menjadi pupa. Larva dan dewasa Paederus sama-sama memangsakan serangga lain. Oleh sebab lebih gemar tanih yang lembap, kumbang Paederus mudah tertarik secara berduyun-duyun ke sawah yang berpengairan, di mana ia membantu pesawah dengan memakan serangga maun yang merosakkan tanaman.

Pederin

Menurut Medical and Veterinary Entomology (2009), "Sekurang-kurangnya 20 daripada lebih 600 spesies kumbang Paederus telah dikaitkan dengan dermatitis Paederus", walaupun kumbang Paederus tidak menggigit atau menyengat. Kerengsaan kulit ini berpunca daripada tersentuhnya dengan pederin, sejenis toksin vesika dalam hemolimfa kebanyakan tetapi bukan semua kumbang betina dalam genus Paederus. Toksin ini tidak dihasilkan oleh kumbang itu sendiri, sebaliknya oleh bakteria endosimbion yang barangkalinya spesies-spesies yang tergolong dalam Pseudomonas.

Kesan pada manusia

Paederus dermatitis terjadi apabila seekor kumbang yang mengandungi pederin tersentuh oleh kulit walaupun sedikit. Kerengsaan kulit ini juga dikenali sebagai "dermatitis linearis" atau "dermatitis lelurus" kerana apabila kumbang ini terseret dalam garis lurus ke serata kulit apabila seseorang cuba menyapunya,radang akan terbentuk juga dalam garis lurus. Mata juga boleh terkena pederin hingga mengalami konjunktivitis yang dipanggil "mata Nairobi".

Sebaik sahaja kumbang pederin menjangkiti kulit apabila tersentuh, ia mungkin boleh menular ke bahagian kulit yang lain. Adalah disarankan untuk mencuci tangan dan kulit dengan sabun dan air sekiranya tersentuh kumbang rayau ini.

Kulit yang tersentuh dengan pederin tidak mendatangkan kesan semerta, tetapi dalam masa 12–36 jam, timbulnya ruam yang kemerahan (eritema) yang berkembang menjadi lepuh. Kerengsaan ini boleh berkekalan selama dua tiga minggu.

Serangan besar-besaran
Satu rencana dalam The Lancet mengusulkan bahawa kejadian kumbang rayau yang berduyun-duyun seperti yang diperikan sebagai yang pertama dan kedua daripada sepuluh Wabak Mesir (kematian besar-besaran anoksia di Sungai Nil, diikuti oleh banyak bangkai katak) mungkin telah menimbulkan keadaan yang sesuai untuk pembiakan P. alfierii. Hujah para pengarangnya, wabak "bisul" mungkin memaksudkan kerengsaan kulit yang terjadi sehari dua akibat tersentuh Paederus sewaktu wabak ketiga dan keempat (pinjal atau lalat). Tambah mereka, serngan Paederus lazimnya tersetempat, maka adalah berkemungkinan besar untuk kumbang tersebut menyerang istana Firauh, tetapi bukan petempatan Yahudi.

Rujukan

Staphylinidae